Jacob Jensen (V), 2005-04-01:
Hvis ordføreren tænker på sambeskatningsreglerne, så kommer vi om et øjeblik til et lovforslag, der hedder L 121, og det betyder netop, at de er ikkeeksisterende, hvis den del bliver medtaget.
Det er derfor, man netop siger, at der ikke skal være forskel på, om vi taler nationalt eller internationalt.
Det er jo det, EF-Domstolen har sagt, og det er derfor, man laver den her ændring i forslaget.
Dette lovforslag er med nogle enkelte ændringer en genfremsættelse af L 140 fra sidste folketingssamling.
For Venstre er det vigtigt, at alle virksomheder betaler den korrekte skat efter gældende regler, hverken mere eller mindre.
Endvidere skal danske regler være i overensstemmelse med gældende internationale aftaler.
Dette synes ikke at være tilfældet med de gældende transfer pricing-regler, idet EF-Domstolen har fortolket, at regelsæt, der udmønter en forskellig behandling af danske og internationalt opererende virksomheder, er i strid med EU-retten, hvor der ikke må gøres forskel som følge af nationalitet.
Lovforslaget her vil rette op på disse forhold, idet lovforslaget har to primære formål.
For det første medtages transaktioner af national karakter på lige fod med grænseoverskridende transaktioner, hvormed der sikres en ens behandling af nationale og internationale transaktioner, og de er dermed i overensstemmelse med EU-retten på området.
For det andet giver forslaget virksomhederne yderligere incitamenter til at efterleve kravene til en fyldestgørende skriftlig dokumentation.
Det forholder sig desværre i dag således, at alt for mange virksomheder enten ikke har en dokumentation eller har en mangelfuld dokumentation.
Med forslaget lægges nogle faste rammer for, hvad dokumentationen skal indeholde.
Det vil fortsat være Told- og Skattestyrelsen, som fastsætter reglerne for indholdet i dokumentationen, dog skal disse regler godkendes af Ligningsrådet.
Ligeledes vil det være Told- og Skattestyrelsen, der vurderer, hvorvidt dokumentationen er fyldestgørende.
For at give virksomhederne incitament til også at efterleve dokumentationskravene foreslås det her, at der indføres bødestraf, hvis dokumentationen ikke findes fyldestgørende.
Samtidig hermed er der allerede etableret ti særlige transfer pricing-centre, der sikrer en rutine, en effektivisering og en specialviden, der gør, at både kvantiteten og kvaliteten af ligningen forbedres på det der område.
For Venstre er det vigtigt, at erhvervslivet ikke belastes unødigt af administrative byrder.
Samtidig indføres der med forslaget en opdeling af dokumentationskravet, således at den mere ressourcekrævende del af dokumentationen, de såkaldte databaseundersøgelser, kun skal udarbejdes, hvis skattemyndighederne beder om det.
Disse forbehold er taget, fordi det på den ene side vurderes, at det vil være nødvendigt med en øget dokumentationspligt, og på den anden side skal det mindske erhvervslivets administrative byrder.
Heri er Venstre enig.
Det er for Venstre helt centralt at sikre, at virksomhederne følger de handelsvilkår, som eksisterer mellem uafhængige parter.
Vi vil ikke acceptere, at virksomheder benytter sig af ukorrekte interne afregningspriser og dermed placerer overskud i skattely for den danske stat.
Lovforslaget her vil bidrage til, at danske virksomheder i højere grad vil opfylde dokumentations- og oplysningspligten, uden at der samtidig pålægges unødige administrative byrder.
Endelig vil forslaget sikre, at danske regler på området er i overensstemmelse med EU-retten.
Venstre kan således støtte forslaget.